คปภ.ยิ้มประกันสุขภาพฮิต
สั่งคุมเข้มโฆษณาขายเกินจริงแนะดูให้ดีไม่คุ้มครองโรคเก่า
7 ธ.ค. 2555

สั่งคุมเข้มโฆษณาขายเกินจริงแนะดูให้ดีไม่คุ้มครองโรคเก่า
คปภ.เผยประชาชนแห่ซื้อประกันสุขภาพพุ่งพรวด เตือนดูให้ดี โรคที่เคยเป็นมาก่อนไม่คุ้มครอง 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ประชาชนสนใจซื้อประกันภัยสุขภาพมากขึ้น ซึ่งควรทราบความแตกต่างของการประกันชีวิตและการประกันภัยสุขภาพก่อนการตัดสินใจซื้อ 
สำหรับการประกันชีวิตจะมีความคุ้มครองทางด้านชีวิตโดยตรง บริษัทประกันภัยจะจ่ายเงินสินไหมทดแทน เนื่องจากการเสียชีวิตจากทุกกรณี หรือเนื่องจากการมีชีวิตอยู่รอดตามระยะเวลาที่กำหนดขึ้นอยู่กับสัญญาประกันภัยเต็มจำนวนผลประโยชน์ที่ซื้อจากทุกๆ กรมธรรม์ประกันชีวิต
ขณะที่ประกันภัยสุขภาพเป็นสัญญาเพิ่มเติมที่ซื้อเพิ่มจากกรมธรรม์ประกันชีวิต จะให้ความคุ้มครองด้านค่าใช้จ่ายต่างๆ เกี่ยวกับค่ารักษาพยาบาลและเงินชดเชยรายได้ เนื่องจากนอนพักรักษาพยาบาลที่เกิดขึ้นจากการเจ็บป่วย หรือการบาดเจ็บจากอุบัติเหตุเท่านั้น ซึ่งการพิจารณารับประกันภัยของบริษัทประกันภัยจะขึ้นอยู่กับสุขภาพและอายุของผู้เอาประกันภัย
“บริษัทประกันภัยส่วนใหญ่จะไม่คุ้มครอง “โรคที่เป็นมาก่อนการทำประกันภัย” เช่น โรคมะเร็งระยะสุดท้ายและโรคเอดส์ และหากผู้ขอเอาประกันภัยมีสุขภาพไม่แข็งแรง หรือมีโรคประจำตัวหลายอย่าง บริษัทประกันภัยอาจจะพิจารณารับประกันภัยด้วยเบี้ยประกันภัยที่สูงกว่าคนปกติ หรืออาจจะไม่รับประกันภัยเลยก็ได้” นายประเวช กล่าว
นายประเวช กล่าวว่า การเบิกค่ารักษาพยาบาลจากการทำประกันภัยสุขภาพ ผู้เอาประกันภัยจะเบิกค่ารักษาพยาบาลได้ตามที่จ่ายจริงเท่านั้น 
ดังนั้น การซื้อประกันภัยสุขภาพ ผู้เอาประกันภัยไม่จำเป็นต้องซื้อหลายๆ กรมธรรม์ แต่ควรพิจารณาว่าค่ารักษาพยาบาลที่ได้ทำอยู่แล้วครอบคลุมค่ารักษาพยาบาลที่ผู้เอาประกันภัยต้องการหรือไม่ 
นอกจากนี้ ทาง คปภ. ได้อยู่ระหว่างดำเนินการจัดทำกรอบการโฆษณาของบริษัทประกันภัย เพื่อใช้เป็นแนวทางในการโฆษณาผ่านสื่อต่างๆ โดยกำหนดให้มีใจความสำคัญที่จำเป็นต้องสื่อให้ประชาชนทราบอย่างชัดเจน และไม่ก่อให้เกิดความเข้าใจผิด 
สำหรับ 8 เดือนแรก บริษัทประกันวินาศภัยมีการขายกรมธรรม์ประกันสุขภาพจำนวน 5.6 แสนราย เพิ่มขึ้น 2.63% มีการจ่ายค่าสินไหมทดแทนประกันสุขภาพ 1,736 ล้านบาท เพิ่มขึ้น 13.39% ส่วนบริษัทประกันชีวิตไม่มีการแยกกรมธรรม์ประกันสุขภาพออกมาจากกรมธรรม์หลัก แต่มีการจ่ายเงินเพื่อการประกันสุขภาพจำนวน 9,412.75 ล้านบาท เพิ่มขึ้น 18.62%